23. schôdza NR SR - 12.deň - A. dopoludnia
Dátum: 2024-12-11
Poslanec: Jakab, Július (SLOVENSKO)
Druh vystúpenia: Vystúpenie v rozprave

40. Ďakujem veľmi pekne. Vážené dámy, vážení páni, pán minister, predchádzajúci rečníci, fakt by ste ich mali počúvať. Viete prečo? Lebo oni zažili nie inakšie krízy títo ľudia. Aj ten minister, ktorý vystupoval včera večer, Marek Krajčí, on za predchádzajúcej vlády zažil nie inakšie krízy aj v zdravotníctve a núdzové stavy, ktorým potreboval čeliť. A ja som tu včera bol, keď vy ste začali prezentovať tento návrh zákona, a som vás počúval tam zozadu a prvé slová, ktoré ste venovali, boli slová opozícii, že opozičných poslancov je tu 15 a to je ten počet, ktorý zaujíma súčasné zdravotníctvo. Tak ja neviem, pozerám sa tuto do vašich radov, ja tu nevidím nikoho. Nikoho, normálne že nula. (Reakcie z pléna.) Že nikto, nikto. Momentálne tu z koalície nie je nikto, akurát pán Slyško, ktorý tu sedieť musí, lebo je spravodajca. Čiže tí, čo tu sedieť nemusia, tí tu ani nie sú. A ešte jeden tu musí sedieť, ani ten tu nie je. Takže toto je stav súčasnej koalície, takto ju zaujíma, pán minister Slyško, to vaše zdravotníctvo, za čo sa bili. A viete, kto sa najviac bil? Robert Fico sa najviac bil. V roku 2022, tuná hore je taký balkón, neviem, či ho vidíte, tak tam stál Robert Fico a natáčal si svoje epické video o tom, ako je zdravotníctvo v rozvrate. A ja vám chcem citovať z toho jeho videa. A Robert Fico hovorí: „Takto nejako vyzerá záujem vládnej koalície o krízovú situáciu v zdravotníctve." Takto nejako vyzerá záujem vládnej koalície o stav v zdravotníctve, nikto tu nie je, vážené dámy a páni, nikto. Pokračujem v citácii: „2 200 lekárov podalo výpoveď," vy máte 3 300. A pokračujem v citácii Roberta Fica: „Samozrejme, vláda sa tvári, že nič sa nedeje, ignorujú sa akékoľvek požiadavky odborárov. A my tlačíme na vládu Slovenskej republiky, aby, preboha, podpísala s lekármi memorandum, aby sa vrátili lekári 1. 12. 2022 do práce, pretože inak nastane totálny kolaps slovenského zdravotníctva, obrovský odklad operácií, poskytovanej zdravotnej starostlivosti. Takáto situácia tu nikdy nebola. A my sa pýtame, kde je predseda vlády?" Koniec citácie Roberta Fica. Tak ospravedlňujem, za zvýšený hlas sa ospravedlňujem, za tento, za túto citáciu Roberta Fica, pretože tam stál, robil si video a vy ste teraz v tej situácii, v ktorej vás nechal. A ja sa pýtam, kde je predseda vlády. Pýtame sa, kde je predseda vlády. V Brazílii. Predseda vlády je v Brazílii. Predseda vlády odletel do Brazílie, presne tak ho zaujíma zdravotníctvo. V predsedovi vlády oporu nemáte, pán Slyško, pán Šaško, pardon, tu je pán Slyško, tu je pán Šaško. Oporu v predsedovi vlády nemáte, pán Šaško, nemáte. Odkázal vám to niekoľkokrát, nie je ochotný riešiť problémy zdravotníctva. Necháva vás v tom sa topiť a vy sa topíte. A topiaci sa slamky chytá, a preto ste prišli s návrhom zákona, aby ste takýto veľký bič schválili u toho zákona, ktorým môžete bičovať tých lekárov, aby nastúpili do práce, a keď nenastúpia, tak ste ochotný ich dať aj do basy. To je to, čo tu momentálne preberáme. A nielenže premiér, nielenže premiér vás nechal, aby ste sa topili v situácii so zdravotníctvom, pán Šaško, pán minister, nechal vás aj vlastný predseda. Viete, lebo to je strašná irónia, keď je kríza v zdravotníctve, vy tu hovoríte, že opozíciu kríza v zdravotníctve nezaujíma, pritom ja vám ukazujem, že koalíciu absolútne nezaujíma, nesedia tu vaši kolegovia, nikto vás neprišiel podporiť, ste úplne sám, tak ako je osamotené celé zdravotníctvo vydané napospas a ľudia trpia kvôli tomu, ako sa k zdravotníctvu správate. Tak vás nechal aj vlastný, vlastný predseda strany HLAS. V nedeľu keď ste zvolali mimoriadnu vládu, aby ste prijali tento zákon, túto obludnosť, že budete nútiť lekárov, aby išli do služby pod hrozbou basy, tak váš predseda bol kde? Formule pozerať bol. Tak vy v nedeľu na vláde idete toto prezentovať a on pozerá formule. Tak toto máte takúto podporu od premiéra, takúto podporu máte od vlastného predsedu. Momentálne sa zmietate v kríze vlastnej vlády. Ako hovoril pán Danko v televíznej relácii, už je z toho zúfalý on aj Robert Fico, čo sa tu deje. Ako povedal včera perfektne Igor Matovič, že HLAS vydiera SMER, SNS vydiera HLAS, HLAS vydiera SNS, Huliak vydiera všetkých, Migaľ, neviem, kto už koho vydiera. A toto je stav vašej súčasnej koalície. Veď vás nepočúva nikto. Huliak vás nepočúva, ani ten Ľupták vás nepočúva, nepočúva vás. Migaľ vás nepočúva, Ferenčák vás nepočúva, ani ten Šalitroš vás nepočúva. Veď tu ste museli s ním sedieť pred chvíľou, pán minister, s celou tou trojkou, aby vôbec hlasovali. Však sme to videli včera. Vôbec nehlasujú za vaše zákony. Vaša koalícia zjavne nefunguje. A tak ste zostali úplne sám na to zdravotníctvo a neviete si dať rady s odborármi, neviete si dať rady s lekármi, s 3 300 výpoveďami. A včera ste hovorili, ako to opozíciu nezajíma. Nás to veľmi zaujíma, ja som tu sedel som a pozeral som sa na vás, ako hovoríte, ako sa vyhovárate na nejakú opozíciu. Pritom táto vláda sľubovala, že lekárov vyrieši, vyriešila by ich za minútu, vyriešila by ich kedykoľvek, a teraz hrozia výpovede a hrozí, že ľudia budú mať problém so zdravotnou starostlivosťou. A včera ste ešte povedali jednu vec, pán minister, včera ste sa tu postavili a ste povedali, že vy rokujete s tými lekárskymi odborármi a že ste s nimi odrokovali už 40 hodín. Vau, no tak to je výkon. To je výkon. Neviem, či viete, ale 40 pracovných hodín to je jeden bežný pracovný týždeň normálneho človeka, ktorý nás teraz sleduje, bežného, normálneho človeka na Slovensku, to je, 40 hodín je osemhodinový pracovný čas, päť dní v týždni, tak vy ste už 40 hodín odrokovali, tak to nás má asi posadiť do kresiel. Viete, 40 hodín odrokovaných počas predchádzajúcich kríz, ktoré vy ste nezažili, ale napríklad taký Marek Krajčí ich zažil, alebo predchádzajúci premiéri. Tak 40 hodín bolo odrokovaných za tri dni. Vy ste mali sedieť od rána do večera, sa snažiť zachrániť toto zdravotníctvo a nie si vyberať skratky. Lebo vy to považujete podľa mňa ako keby takú kartu na ruky, hej, že mám o jednu kartu navyše do vyjednávania, že tuná schválime takýto zákon v skrátenom legislatívnom konaní, že my ich prinútime, ale ono to nefunguje takto, pán minister. To je ako keď vás deti neposlúchajú a vyhrážate sa im varechou. Možno ich postrašíte, ale ony si to zapamätajú a buď sa z nich stanú podobní a budú to robiť ďalej, alebo to niekomu vrátia, a presne tak hovorím, že takýmito škodlivými zákonmi, ako teraz tu stojíme, že vy budete nútiť tých lekárov namiesto toho, aby ste sa s nimi normálne bavili a normálne diskutovali, normálne bavili a normálne diskutovali, tak namiesto toho prijímate nenormálny zákon na to, aby ste ich prinútili pracovať. Hovoríte, že ste teda odrokovali tých 40 hodín ako výkon. Vy ste nezažili krízy. Tento núdzový stav, ktorý tu prijímame, je núdzový stav kvôli tomu, že táto vláda privodila ten núdzový stav. Presne tým, čo hovorím, že Fico radšej podporí Kotlára ako vás, že vlastný predseda o vás nemá záujem, radšej ide na formule ako by sa vás mal zastať, že vaši poslanci nemajú záujem, že vaši poslanci nehlasujú za vaše návrhy, že sa tu búria. Túto krízu v zdravotníctve ste si privodili sami a nielen tým, ale aj tým, že ste siahli na peniaze zdravotníctva. A tak sa poďme o tom baviť, že čo aj ten predchádzajúci minister, ktorý k vám prehováral včera večer, čo zažil a s akým rozpočtom. V roku 2020 bol rozpočet na zdravotníctvo 5 mld. eur. Aký máte na budúci rok, pán minister? Takmer 10 mld. eur máte rozpočet na zdravotníctvo, takmer dvakrát taký veľký ako mala vláda, ktorá nastúpila v roku 2020 a ktorú čakali najväčšie krízy aj v tom zdravotníctve, aké kedy Slovensko zažilo. A dostali zdravotníci zvýšené platy, historicky dostali zvýšené platy. Aj lekári dostali historicky navýšené platy a dokázali sme sa s nimi dohodnúť, pretože tí lekári sú tí ľudia, ktorých potrebujeme. Tí zdravotníci sú tí ľudia, ktorých potrebujeme. Oni nasadzovali svoj život. Vy ste ten núdzový stav nezažili. Ja som ho zažil. Vy neriešite, že máte plné nemocnice, že dochádza kyslík, že zariadenia na výrobu kyslíka sa kazia, že pľúcne ventilácie nie sú a že ich musíte zháňať po trhu, že lekári sú starí a sú náchylní ochorieť na covid a niektorí aj zomreli kvôli tomu, že sa starali o tých ľudí, ktorí boli chorí. Vy ste neriešili kolaps nemocníc, že dochádzajú lôžka. Toto ste neriešili, pán Šaško. Vy riešite krízu vašej vlastnej vlády, kedy vaši vlastní vás potopili a potopili s vami aj celé zdravotníctvo. To je to, čo momentálne riešite. Neriešite ani krízové štáby, ani konzília odborníkov, neriešite hlavného hygienika, neriešite permanentný krízový štáb, nič z toho neriešite a pritom vidíme nemohúcnosť súčasnej vlády, aby sa dohodla s odborármi a s lekármi a to sú tí zdravotníci, s ktorými rokujete. To sú tí ľudia, ktorí nastavovali aj ten život počas pandémie svoj a boli v prvej línii. A je jasné, že ich hnevá, keď tuná sa rozhadzujú peniaze ako po nebohom, ale na nich nie je a im siahate na platy. Keď sebe ako ministrom a premiér si zvýši plat o päťtisíc mesačne, ale im zoberiete z platov. Podľa toho, čo ste predložili do parlamentu, 100 mil. eur. A ja som si tu pozeral všetky tie podmienky, ktoré, všetky podmienky som si pozeral, ktoré dali odborári za lekárov Lekárske odborové združenie a čo požadujú, a si myslím, že ste to už mohli mať dávno splnené, pán minister, keby ste chceli. Mohli ste na tom zapracovať, už to mohlo byť dávno splnené. A podľa toho, čo tu vidím, aj čo som čítal ako stanovisko lekárskych odborových zväzov, podľa nich by na stabilizáciu na tie platy, na tých 63 eur, stačilo 20 mil. eur. Vy ste síce mali napísané 100 mil. eur, ale oni hovoria, že 20 mil. eur by zastabilizovalo tú situáciu. Keď sa teda bavíme iba o platoch, lebo oni tu majú aj iné potrebné veci, samozrejme, v tom memorande. A kde tých 20 mil. eur zobrať? A tuná sa vlastne ukazuje, ako súčasná vláda sa vykašľala na zdravotníctvo. Viete prečo? Lebo ja vám poviem, že 20 mil. eur to je jeden tank. To je to, čo pán minister Kaliňák hovorí, že ide na nákupy minúť 5 mld. eur, na zbrojárske nákupy. Alebo že išiel tie lietadlá, tak viete, to je jedna tretina toho lietadla, čo tam teraz obzerajú kdesi v Brazílii, na to, aby ste zastabilizovali zdravotníctvo. Alebo nepotrebné ministerstvo za 240 mil. už ani nejdem spomínať, ale 20 mil. eur na nejaké športové centrum kdesi na juhu Slovenska pri Šamoríne, no tak to sa nájde, normálne ešte aj bez verejného obstarávania hádam. To sa nájde 20 mil. eur, ale vám na zastabilizovanie zdravotníctva ich nedajú. V rezerve premiéra sú stovky miliónov eur, ktoré ešte nemajú určenie. Ale 20 mil. eur vám premiér nedá, pretože ho zdravotníctvo nezaujíma a tie vaše žabomyšie vojny v koalícii, kde, kedy každý nadávate na každého a vzájomne sa vydierate, znamenajú, že vám ich ani nedá, ani nechce vám ich dať. A takto držíte proste ako rukojemníkov zdravotníkov a držíte ako rukojemníkov všetkých ľudí na Slovensku. Nehovoriac o tom, že tuto pán Muňko často rozpráva o centrálnom obstarávaní pre nemocnice. Že keby bolo centrálne obstarávanie, ušetria sa milióny eur. A to je váš koaličný poslanec, on to tu hovoril, už podľa mňa desaťkrát sme to počuli, kolegyne a kolegovia, že pán Muňko hovorí, a keby sa v tých nemocniciach centrálne obstarávalo, ušetria sa milióny eur. Áno, má pravdu, 32 mil. eur je tu napočítané, pokiaľ viem, pokiaľ som čítal správne. Tam máte tých 20 mil. eur, aby ste zastabilizovali zdravotníctvo. Stačí to, stačí ísť do toho, čo vám hovoria vaši vlastní poslanci. Alebo že je nevyvážená podpora nemocníc, že súkromné nemocnice dostávajú o 23,5 mil. viac eur, o 23,5 mil. eur viac ako štátne nemocnice. Presuňte. Máte tam 20 mil. eur. Alebo to, že minister financií si proste niekde tam 750 mil. eur odložil na štátne aktíva. Povedzte mu, nech ich rozviaže, ušetríte 22,5 mil. eur na úrokoch z toho, čo si musí požičať do kasy, aby vedel vôbec fungovať pri tom, ako strašne míňa. Máte tam ďalších 20 mil. eur. Ale nikto vám ich nechce dať a to je váš najväčší problém, pán minister. Že celá koalícia si naháňa vlastný prospech, vlastné kšefty, utopili ste sa vo vlastných hádkach, zdravotníctvo vás nezaujíma. A tak ako tu Robert Fico vykrikoval, že on by to vyriešil za pár dní a že to treba a musia a je to neschopnosť tejto vlády, tak to vás presne dobieha. Toto vás dobieha. Ja viem, nie je to jednoduché. Nič, čo sa týka krajiny, nie je jednoduché, pán minister. Ale ste minister. Ste zobrali tú funkciu, išli ste do toho, takže teraz je vaša psia povinnosť, aby ste zabojovali za zdravotníkov, aby ste sedeli od rána do večera s lekármi a dobre vám hovorím, že vyťahovať obrovský bič a nútiť ich do práce pod hrozbou basy nie je riešenie. Tento zákon nie je riešenie, nikdy nebude. Kvôli núdzovému stavu, ktorý ste si vyrobili sami. Kvôli tejto koalícii. Preto vám hovorím, vráťte sa z kratšej cesty, stiahnite tento návrh zákona a poriadne vyrokujte so zdravotníkmi, s odborármi to, čo potrebujú, lebo sú to, keď som si to čítal, mnoho z tých vecí je veľmi dobrých a prospešných pre zdravotníctvo. Ďakujem veľmi pekne. (Potlesk.)